Kári Stefánsson, forstjóri Íslenskrar erfðagreiningar, segir að ekki sé eftir neinu að bíða, grípa þurfi til harkalegra aðgerða strax til að koma í veg fyrir að fjórða bylgja faraldursins skelli á af fullum þunga. Ganga eigi eins langt, og þegar lengst var gengið í fyrra.
Ég held að þessar tölur séu að segja okkur að veiran sé komin víða í samfélagið, hún sé búin að breiðast út nokkuð víða, ég held að það sé töluverð hætta á því að fjórða bylgjan sé komin og ekki í öllu sínu veldi heldur í svona byrjunarkafla. Og ég held að þessar tölur séu að segja okkur að við verðum að skella öllu í lás núna til þess að ná utan um þetta sem allra fyrst.
Segir Kári Stefánsson. Hann vill að ekki verði farið í aðgerðir með hangandi hendi heldur gengið langt í lokunum.
Ég er að tala um að fara eins langt og við fórum lengst á síðasta ári.
Kári segir að Þórólfur Guðnason sóttvarnalæknir hafi stýrt þessari baráttu af myndarskap og efast ekki um að hann geri það áfram. Vel megi vera að hægt sé að ganga skemmra, en það sé ekki hægt að vita. Það eina sem er vitað sé að því lengra sem er gengið því betur virki það, tölur úr þriðju bylgjunni sýni hvernig aðgerðir sóttvarnalæknis höfðu áhrif á dreifingu veirunnar.
Ég vildi að við hefðum skellt í lás strax á mánudag en við gerðum það ekki svo að ég held að við eigum ekki að bíða mínútunni lengur heldur rjúka í þetta. Því það er ekki nokkur vafi á því að þeim mun kröftugar sem við grípum inn í núna, þeim skemur þurfa þessar ráðstafanir að endast.